SKRIFTLIG FORESPØRGSEL E-3841/02

af Walter Veltroni (PSE) til Kommissionen

(9. januar 2003)

Om: Moms på cd'er

Markedet for audiovisuelt og multimedia-udstyr har altid lidt under alt for store afgifter.

Dette fører til en kædereaktion, hvorved den alt for høje pris på udstyr, især musikudstyr, hæmmer købelysten. Den mindre efterspørgsel påvirker afgifterne til kunstnerne, virker hæmmende for kreativiteten og har negativ indflydelse på et marked, som under andre omstændigheder ville være meget mere levende og lukrativt, idet salget ville stige.

Denne situation medfører, at de potentielle kunder køber varer, der er fremstillet ulovligt.

Markedet for piratkopier samt udbuddet af musik på internettet, der hovedsagelig er mulig takket være peer to peer-systemet, hæmmer yderligere salget, idet det tilbyder et alternativt produkt, der undertiden også er af rimelig kvalitet, til en stor del af de potentielle købere af musik-cd'er. Herudover kommer en opblomstring af ren og skær ulovlige og alternative markeder, som ofte udnytter salgsnet, der er baseret på den ulovlige indvanding.

I betragtning af de talrige henvendelser, Kommissionen modtager om at anvende en reduceret afgift på multimedia-udstyr som f.eks. cd, cd-rom, dvd og aktiviteter inden for kultur og den audiovisuelle sektor i bred betydning, agter Kommissionen da i forbindelse med den forestående ændring af direktiv 77/388/EØF(1) om moms at forpligte sig til at foreslå en ændring af bestemmelserne i direktivet og dermed reducere afgiftssatsen for kulturelle varer og tjenesteydelser i betydelig grad og indføje cd'er i bilag H (som allerede indeholder andre kulturelle produkter som f.eks. bøger) med det formål at fremme de hjælpemidler, der anvendes til at udbrede kultur i hele Europa, især for at hæmme det parallelle ulovlige marked?

(1) EFT L 145 af 13.6.1977, s. 1.

Svar afgivet på Kommissionens vegne af Frederik Bolkestein

(28. februar 2003)

I øjeblikket er det i sjette momsdirektiv(1) fastsat, at det i samtlige medlemsstater kun er den normale sats, der kan anvendes på CD-plader. Denne situation sikrer allerede i sig selv en vis harmonisering af afgiftsniveauet for disse varer overalt i EU (den normale sats varierer mellem 15 % og 25 % i de enkelte medlemsstater). Der mindes i den forbindelse om, at de nedsatte satser er fakultative for medlemsstaterne, og at en indførelse af en sådan mulighed for CD-plader kun ville øge forskellene mellem de satser, der anvendes i EU.

En nedsættelse af momssatsen nævnes ofte som middel til at afhjælpe de alvorlige problemer for musikbranchen, navnlig som følge af piratkopiering og nye ulovlige og alternative markeders opståen; det drejer sig om et fænomen, der i de seneste år er blevet stærkt forværret på verdensplan.

Det skal dog erindres, at en momsnedsættelse måske ikke vil være nok til effektivt at bekæmpe den organiserede piratkopiering på verdensplan.

Det ser nemlig ud til, at en momsnedsættelse meget ofte kun slår delvist igennem på den endelige forbrugerpris. Hvis nedsættelsen slår igennem på den, er der desuden ofte kun tale om en forbigående virkning, der atter forsvinder med tiden. Endelig ville prisen, selv om momsnedsættelsen slog fuldstændigt igennem på den, under alle omstændigheder være højere end den pris, der tages på det sorte marked.

Hvad helt specielt angår numerisk piratkopiering ved at downloade fra internettet, kan en momsnedsættelse ikke forhindre forbrugerne i at vedblive dermed. Det materiel, der gør kopieringen mulig, sælges nemlig frit, og kun et virkeligt afskrækkende indgreb kan ændre denne adfærd. I den forbindelse ville en anvendelse af specifikke afgifter på anlæg og tomme CD-plader, således som det i visse lande er tilfældet for kassettebånd, sandsynligvis være mere effektive og gøre det muligt dels at yde erstatning for tabet af ophavsrettigheder, dels at straffe dem, der foretager kopieringen.

Med hensyn til, hvad Kommissionen agter at gøre, er dette endnu ikke endeligt fastlagt. Efter at have afsluttet evalueringsrapporten vedrørende erfaringerne med de nedsatte satser for stærkt arbejdskraftintensive tjenesteydelser vil Kommissionen sidst i første halvår 2003 fremlægge en samlet rapport ledsaget af et forslag til direktiv om anvendelsesområdet for de nedsatte satser.

(1) Rådets sjette direktiv 77/388/EØF af 17. maj 1977, senest ændret ved direktiv 2002/92/EF af 3. december 2002 med henblik på at forlænge muligheden for at bemyndige medlemsstaterne til at anvende en nedsat momssats på visse arbejdskraftintensive tjenesteydelser, EFT L 331 af 7.12.2002.